Tarybos Sprendimas
2002 m. sausio 21 d.
dėl Europos bendrijos ir Pietų Afrikos Respublikos Susitarimo dėl prekybos spiritu sudarymo
(2002/52/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmojo papunkčio pirmuoju sakiniu,
atsižvelgdama į Komisijos pasiūlymą,
kadangi:
(1) Taryba Sprendimu 1999/753/EB [1] nusprendė, kad Europos bendrijos ir jos valstybių narių bei Pietų Afrikos Respublikos Susitarimas dėl prekybos, plėtros ir bendradarbiavimo [2] laikinai įsigalios 2000 m. sausio 1 d.
(2) Dėl Europos bendrijos ir Pietų Afrikos Respublikos Susitarimo dėl prekybos spiritu (toliau - Susitarimas) vyko derybos. Šis Susitarimas buvo parafuotas 2001 m. lapkričio 30 d. ir turėtų būti patvirtinamas.
(3) Siekdama palengvinti tam tikrų Susitarimo nuostatų įgyvendinimą, Komisija turėtų leisti atlikti būtinus techninius pakeitimus, remiantis 1989 gegužės 29 d. Tarybos reglamento (EEB) Nr. 1576/89 [3], nustatančio bendrąsias spiritinių gėrimų apibrėžimo, apibūdinimo ir pateikimo taisykles, 15 straipsnyje nustatyta tvarka,
priėmė šį sprendimą:
1 straipsnis
Bendrijos vardu patvirtinamas Europos bendrijos ir Pietų Afrikos Respublikos Susitarimas dėl prekybos spiritu kartu su pridedamu priedu, protokolu ir deklaracijomis.
Pirmajame papunktyje minimi tekstai pridedami.
2 straipsnis
Tarybos pirmininkas įgaliojamas paskirti asmenį (asmenis), turintį (turinčius) teisę pasirašyti Susitarimą, siekiant įpareigoti Bendriją.
3 straipsnis
Siekiant taikyti Susitarimo 5 straipsnio 8 dalį ir 16 straipsnio 2 dalį, Reglamento (EEB) Nr. 1576/89 15 straipsnyje nustatyta tvarka Komisija įgaliojama sudaryti dokumentus, kurių reikia Susitarimo pakeitimams atlikti.
4 straipsnis
Komisija atstovauja Bendriją Susitarimo 17 straipsniu įkurtame jungtiniame komitete.
Priimta Briuselyje, 2002 m. sausio 21 d.